জরুরি অবস্থা ও সংঘাতের সময় শিশু

বিশ্বজুড়ে সংঘর্ষ ও জরুরি অবস্থা শিশুদের স্বাস্থ্য, নিরাপত্তা এবং সুস্থ জীবনের জন্য মারাত্মক ঝুঁকি তৈরি করে। সংঘর্ষ ও জরুরি অবস্থার বিভিন্ন প্রকার রয়েছে; যেমন: সহিংসতা, সশস্ত্র সংঘাত, যুদ্ধ ও প্রাকৃতিক দুর্যোগ। বিশ্বব্যাপী প্রায় ১৩ মিলিয়ন শিশু সশস্ত্র সংঘাত ও সহিংসতার কারণে বাসস্থান হারিয়েছে। যেসব অঞ্চলে সহিংস সংঘাত স্বাভাবিক ঘটনা, সেখানে ছোট শিশুদের জীবন মারাত্মকভাবে বিঘ্নিত হয় এবং শিশুদের পরিবারগুলোর পক্ষে তাদের প্রয়োজনীয় ও ধারাবাহিক যত্ন ও পরিচর্যা করা অত্যন্ত কঠিন হয়ে যায়, যা শিশুদের সুস্থভাবে বিকাশের জন্য অপরিহার্য। এসব পরিস্থিতির একটি গুরুত্বপূর্ণ প্রভাব হলো প্রাকৃতিক বিপর্যয় বা দীর্ঘস্থায়ী সংঘর্ষে বসবাসকারী শিশুদের মধ্যে মানসিক ব্যাধির সমস্যা খুবই বেশি দেখা যায়।

## জরুরি পরিস্থিতি ও সংঘর্ষের অভিজ্ঞতার প্রভাব
সার্বিকভাবে বলা যায় যে, জরুরি অবস্থা ও সশস্ত্র সংঘাত শিশুর শারীরিক, মানসিক, জ্ঞানগত ও সামাজিক বিকাশের ওপর গভীর ও দীর্ঘমেয়াদি প্রভাব ফেলতে পারে এবং এসব অভিজ্ঞতা শিশুর স্বাভাবিক বেড়ে ওঠার প্রক্রিয়াকে ব্যাহত করে। এছাড়া তাদের দৈনন্দিন জীবনযাত্রায় নানা সমস্যার সৃষ্টি করে:

* শারীরিক প্রভাব: জরুরি ও সংঘাতপূর্ণ অবস্থা শিশুদের স্বাস্থ্যে মারাত্মক প্রভাব ফেলতে পারে। তাদের শারিরিক অনাক্রম্যতন্ত্র ক্ষমতা হ্রাস করেতে পারে। এর ফলে আগে থেকে থাকা রোগ ও শারীরিক দুর্বলতা আরো তীব্র হয়ে উঠতে পারে। অনেক শিশুই নিয়মিত মাথাব্যথা, শরীর ব্যথা ও অস্বাভাবিক ক্লান্তি অনুভব করে। অনেক সময় শিশুরা বিনা কারণে পেটব্যথা, বমিভাব বা শারীরিক অসুস্থতার অভিযোগ করে, যা মূলত মানসিক চাপ ও ভয়ের প্রতিফলন।
* জ্ঞানগত প্রভাব: সংঘাত ও ভয়াবহ ঘটনার অভিজ্ঞতা শিশুদের চিন্তাশক্তি ও শেখার ক্ষমতাকে মারাত্মকভাবে প্রভাবিত করে। তারা পড়াশোনায় মনোযোগ দিতে পারে না; এমনকি সহজ বিষয়ও বুঝতে কষ্ট হয়। অনেক শিশু বারবার সেই বেদনাদায়ক ঘটনার কথা মনে করে দুঃস্বপ্ন দেখে। কেউ কেউ ধর্মীয় ও আধ্যাত্মিক বিশ্বাসের ব্যাপারে বিভ্রান্ত হয়ে পড়ে এবং “এমনটি কেন ঘটল”—এই প্রশ্নের উত্তর খুঁজে পায় না। ফলে তারা ঘটনার মানসিক ব্যাখ্যা গড়ে তুলতে ব্যর্থ হয়।
* আবেগগত প্রভাব: এমন পরিস্থিতি শিশুদের আবেগে গভীর আঘাত হানে। ফলে তারা দীর্ঘদিন বিষণ্নতা, দুঃখ ও একাকীত্বে ভুগতে পারে। তাদের মেজাজ বিগড়ে যায় এবং সামান্য বিষয়েও তারা রেগে যায়। অনেক শিশুর মধ্যে এই অপরাধবোধ দেখা যায় যে, যেন এমন ঘটনার জন্য তারা কোনো না কোনোভাবে দায়ী। ভবিষ্যৎ সম্পর্কে তারা নিরাশ হয়ে পড়ে এবং তাদের মধ্যে নানা ধরনের অযৌক্তিক ভয়, উদ্বেগ ও নিরাপত্তাহীনতা তৈরি হয়।
* সামাজিক ও চারিত্রিক প্রভাব: জরুরি ও সংঘাতপূর্ণ অভিজ্ঞতার ফলে শিশুদের সামাজিক আচরণেও বড় পরিবর্তন আসে। পরিবার ও বন্ধুদের সঙ্গে তাদের ঝগড়া বেড়ে যায়। অনেক ক্ষেত্রে তারা সবার থেকে নিজেকে দূরে সরিয়ে নেয়। তাদের মধ্যে ঘুমের সমস্যা, অতিরিক্ত কান্না ও খাওয়ার রুচিতে পরিবর্তন দেখা যায়। অনেক শিশু স্কুলে যেতে অস্বীকার করে; কারণ স্কুল তাদের কাছে নিরাপদ মনে হয় না।

### গর্ভাবস্থার ওপর প্রভাব
গবেষণায় স্পষ্টভাবে প্রমাণিত হয়েছে যে, গর্ভাবস্থায় মায়ের পরিবেশ, জীবনযাপন ও মানসিক অবস্থা গর্ভে বেড়ে ওঠা শিশুর জিনগত কার্যক্রম ও সামগ্রিক বিকাশের ওপর গভীর প্রভাব ফেলে। যদিও শিশুর মৌলিক জিন তার জন্মের আগেই নির্ধারিত থাকে, তবুও পরিবেশগত বিভিন্ন উপাদান সেই জিনগুলো কীভাবে কাজ করবে, তা পরিবর্তন করতে পারে। এই প্রক্রিয়াকে অধিবংশাণু পরিবর্তন বলা হয়। দীর্ঘ সময় ধরে মানসিক চাপের মধ্যে থাকা মায়েদের শরীরে কর্টিসল বেড়ে যায়, যা গর্ভফুলের মাধ্যমে ভ্রূণের শরীরে প্রবেশ করতে পারে। এর ফলে শিশুর মস্তিষ্কের বিকাশ, স্নায়ুতন্ত্রের কার্যকারিতা ও ভবিষ্যতে আবেগ নিয়ন্ত্রণের ক্ষমতা ব্যাহত হতে পারে। এমন শিশুদের মধ্যে উদ্বেগ, ভয়, অতিচঞ্চল অমনোযোগিতা ও আচরণগত জটিলতার ঝুঁকি তুলনামূলকভাবে বেশি দেখা যায়। এছাড়াও পরিবেশনাশক বিষাক্ত উপাদান; যেমন: কীটনাশক, ভারী ধাতু, দূষিত পানি ও বায়ু গর্ভাবস্থায় মায়ের শরীরে প্রবেশ করলে তা ভ্রূণের কোষ ও জিনের ওপর ক্ষতিকর প্রভাব ফেলতে পারে। এসব বিষাক্ত উপাদান ভ্রূণের শারীরিক প্রবৃদ্ধি বাধাগ্রস্ত করতে পারে এবং ভবিষ্যতে দীর্ঘমেয়াদি স্বাস্থ্যঝুঁকি তৈরি করতে পারে। একইভাবে গর্ভাবস্থায় পর্যাপ্ত পুষ্টির অভাব শিশুর মস্তিষ্ক, হাড় ও অন্যান্য অঙ্গের স্বাভাবিক বিকাশে বাধা সৃষ্টি করে। অপুষ্টির কারণে জিনের স্বাভাবিক কার্যক্রম ব্যাহত হতে পারে, যার প্রভাব শিশুর জীবনের পরবর্তী ধাপেও থেকে যেতে পারে। এছাড়া গর্ভাবস্থায় পারিবারিক সহিংসতা ও সামাজিক অস্থিরতায় থাকা মায়েদেরও মানসিক স্বাস্থ্য ক্ষতিগ্রস্ত হতে পারে। মায়ের বিষণ্নতা ও দীর্ঘস্থায়ী মানসিক অবসাদ ভ্রূণের মানসিক ও স্নায়বিক বিকাশে নেতিবাচক প্রভাব ফেলে। ফলে শিশুর জন্মের পর আবেগগত দুর্বলতা, আত্মবিশ্বাসের ঘাটতি ও মানসিক স্বাস্থ্যজনিত সমস্যার আশঙ্কা বেড়ে যায়। ভ্রূণ অবস্থায় বা একেবারে প্রাথমিক শৈশবকালে শিশুর শরীর ও মস্তিষ্কের বিকাশ একটি অত্যন্ত সংবেদনশীল ও গুরুত্বপূর্ণ পর্যায়ের মধ্য দিয়ে যায়। এই সময়ে যদি শিশুর মা বা শিশুটি নিজেই চরম মানসিক চাপ, সহিংসতা, যুদ্ধ, ভয়, অপুষ্টি ও পরিবেশনাশক বিষাক্ততার মতো আঘাতের সম্মুখীন হয়, তাহলে এর প্রভাব সরাসরি ভ্রূণ বা শিশুর শরীরের ভেতরে থাকা বিশেষ কোষগুলোর ওপর পড়ে। এই বিশেষ কোষগুলোই পরে মস্তিষ্ক, হৃৎপিণ্ড, বৃক্ক ও অন্যান্য গুরুত্বপূর্ণ অঙ্গ গঠনের দায়িত্ব পালন করে। আঘাতের কারণে এসব কোষের স্বাভাবিক বৃদ্ধি ও বিভাজন ব্যাহত হলে সংশ্লিষ্ট অঙ্গগুলো অসম্পূর্ণ বা দুর্বল অবস্থায় বিকশিত হয়, যার প্রভাব ব্যক্তির সারা জীবনের শারীরিক সক্ষমতা ও মানসিক স্বাস্থ্যে স্থায়ীভাবে থেকে যেতে পারে। 

এর একটি বাস্তব উদাহরণ পাওয়া যায় ইরাকে পরিচালিত একটি গবেষণায়। ওই গবেষণায় দেখা গেছে যে, ইরাকের ফালুজায় জন্ম নেওয়া শিশুদের মধ্যে জন্মগত হৃৎপিণ্ডের ত্রুটির হার ইউরোপের তুলনায় ১৩ গুণ বেশি। শুধু তাই নয়, স্নায়ুতন্ত্রের সঙ্গে সম্পর্কিত জন্মগত ত্রুটির হার হিসাব করে দেখা যায়, ইউরোপে একই সংখ্যক শিশুর জন্মের তুলনায় ফালুজায় এই হার ৩৩ গুণ বেশি। এই ভয়াবহ পরিসংখ্যান মূলত যুদ্ধ, পরিবেশ দূষণ এবং দীর্ঘমেয়াদি মানসিক চাপের মারাত্মক প্রভাবকে অত্যন্ত স্পষ্টভাবে তুলে ধরে। বিশেষ করে গর্ভাবস্থায় অথবা শিশুর জীবনের প্রথম কয়েক বছরে দীর্ঘস্থায়ী মানসিক চাপ অত্যন্ত ক্ষতিকর হিসেবে বিবেচিত হয়। কারণ এই সময়েই শিশুর মস্তিষ্ক দ্রুত বিকশিত হয়; যদি এই চাপের সময় শিশুর চারপাশে স্নেহপূর্ণ, নিরাপদ ও সুরক্ষামূলক সম্পর্ক; যেমন: মায়ের মানসিক স্থিতি, নিরাপদ সামাজিক পরিবেশ ও পারিবারিক সহায়তা না থাকে, তবে এই বিষাক্ত চাপ শিশুর বিকাশমান মস্তিষ্ককোষের জিনগত গঠনে স্থায়ী পরিবর্তন ঘটাতে পারে। এর ফলে ভবিষ্যতে শিশুর শেখার ক্ষমতা, আবেগ নিয়ন্ত্রণ, আচরণ ও মানসিক স্বাস্থ্যে দীর্ঘস্থায়ী সমস্যা দেখা দিতে পারে। গবেষণায় আরো প্রমাণিত হয়েছে যে, মায়েদের শরীরে জমে থাকা বিষাক্ত রাসায়নিক পদার্থ ও মানসিক চাপজনিত হরমোন প্লাসেন্টা ভেদ করে নাভিরজ্জুর মাধ্যমে সরাসরি তা ভ্রূণের শরীরে প্রবেশ করে। এর ফলে ভ্রূণের স্বাভাবিক বৃদ্ধি ব্যাহত হয় এবং অনেক ক্ষেত্রে অকাল প্রসব ও কম ওজনের শিশু জন্ম হতে পারে; এমনকি এতে বাচ্চার মৃত্যুঝুঁকিও বেড়ে যায়। এসব শিশু পরবর্তী জীবনে হৃদরোগ, স্নায়বিক সমস্যা, মানসিক ব্যাধি ও অন্যান্য দীর্ঘমেয়াদি স্বাস্থ্যঝুঁকিতে অধিক আক্রান্ত হতে পারে। একইভাবে, সংঘাতজনিত আঘাত গর্ভবতী নারীদের উপর গভীর প্রভাব ফেলতে পারে এবং এর ফলে সন্তানের মানসিক স্বাস্থ্যের ওপরও নেতিবাচক প্রভাব পড়ে। এছাড়াও যারা দীর্ঘ সময় ধরে তীব্র মানসিক চাপ, উদ্বেগ ও দুশ্চিন্তার মধ্যে থাকে, এমন মায়েদের গর্ভে জন্ম নেওয়া শিশুরা স্বাভাবিকের তুলনায় কম ওজন নিয়ে জন্মগ্রহণ কিংবা নির্ধারিত সময়ের আগেই (অকাল) জন্ম নেওয়ার ঝুঁকিতে থাকে।

### শিশু বিকাশের ওপর প্রভাব

জরুরি পরিস্থিতিতে শিশুদের সবারই প্রতিক্রিয়া একরকম হয় না; বরং এটি বিভিন্ন বিষয়ের ওপর নির্ভর করে; যেমন: শিশুর বয়স, স্বভাব, জিনগত বৈশিষ্ট্য, আগে থেকে থাকা শারীরিক ও মানসিক সমস্যা, প্রতিরোধ ক্ষমতা, বুদ্ধিবৃত্তিক সক্ষমতা এবং তারা কতটা দীর্ঘমেয়াদি জরুরি অবস্থার সম্মুখীন হয়েছে ইত্যাদি। যদিও সাধারণভাবে প্রচলিত যে, এমন পরিস্থিতি শিকার অধিকাংশ শিশু সময়ের সঙ্গে সঙ্গে ধীরে ধীরে স্বাভাবিক অবস্থায় ফিরে আসে, তবু যদি জরুরি পরিস্থিতি থেকে সৃষ্ট মানসিক ও আচরণগত প্রতিক্রিয়ার যথাযথ চিকিৎসা না নেওয়া হয়, তাহলে তা শিশু বিকাশের ক্ষেত্রে গুরুতর নেতিবাচক প্রভাব ফেলতে পারে। এর ফলে শিশুদের সামাজিক বিকাশেও সমস্যা দেখা দিতে পারে; যেমন: অন্যদের সঙ্গে মিশতে ইতস্ততা বোধ, সম্পর্ক গড়ে তুলতে ব্যর্থতা ও সামাজিক বিচ্ছিন্নতা। একই সঙ্গে তাদের আবেগীয় বিকাশেও প্রভাব পড়ে, যার ফলে ভীতি, উদ্বেগ, দুঃখ, হতাশা ও রাগের মতো অনুভূতি দীর্ঘস্থায়ী হতে পারে। এছাড়া তাদের মধ্যে আচরণগত সমস্যাও তৈরি হতে পারে; যেমন: আগ্রাসী আচরণ, অতিরিক্ত চঞ্চলতা, মনোযোগের অভাব ও অনিয়মানুবর্তিতা। এরসাথে শারীরিক বিকাশের ক্ষেত্রেও নেতিবাচক প্রভাব দেখা দিতে পারে। যার মধ্যে ঘুমের সমস্যা, ক্ষুধামান্দ্য, মাথাব্যথা ও ক্লান্তিসহ বিভিন্ন শারীরিক উপসর্গ অন্তর্ভুক্ত। তাই জরুরি পরিস্থিতির পর শিশুদের মানসিক ও সামাজিক সহায়তা নিশ্চিত করা অত্যন্ত গুরুত্বপূর্ণ।

#### ৬ বছর ও তার কম বয়সী শিশু
সংঘাতপ্রবণ দেশগুলোতে ৫ বছরের কম বয়সী শিশুদের গড় মৃত্যুহার অন্যান্য দেশের তুলনায় দ্বিগুণেরও বেশি। গড় হিসেবে দেখা যায় যে, এসব দেশের প্রতি ১০০ শিশুর মধ্যে প্রায় ১২ জন তাদের পঞ্চম জন্মদিনের আগেই মারা যায়, যেখানে সংঘাতমুক্ত বা তুলনামূলক শান্ত দেশগুলোতে এই সংখ্যা প্রতি ১০০ জনে প্রায় ৬ জন। এই বয়স সীমার শিশুদের মধ্যে সাধারণত যে প্রতিক্রিয়াগুলো অধিক দেখা যায়, তার মধ্যে রয়েছে: তীব্র বিচ্ছেদজনিত মানসিক কষ্ট, অতিরিক্ত কান্না, সর্বদা বড়দের সঙ্গে লেগে থাকা, স্থবির হয়ে যাওয়া বা উদ্দেশ্যহীনভাবে নড়াচড়া করা, কাঁদো কাঁদো স্বরে শব্দ করা, চিৎকার করা, ঘুম ও খাবারের ব্যাঘাত, দুঃস্বপ্ন, অতিরিক্ত ভয়ভীতি ও পশ্চাদগামী আচরণ। এই ধরনের আচরণের মধ্যে আছে: আঙুল চোষা, বিছানায় প্রস্রাব করা, নিয়ন্ত্রণহীন মল-মূত্র, সাহায্য ছাড়া পোশাক পরতে বা খেতে না পারা এবং অন্ধকার, ভিড়ে বা একা থাকতে ভয় পাওয়া। গাজা ভূখণ্ডে ৩–৬ বছর বয়সী ফিলিস্তিনি শিশুদের ওপর পরিচালিত এক গবেষণায় দেখা যায় যে, দিনে সংঘটিত অভিযান ও গোলাবর্ষণের সংস্পর্শে আসার সাথে শিশুদের আচরণগত ও আবেগগত সমস্যার ঘনিষ্ঠ সম্পর্ক রয়েছে। এসব শিশুদের মধ্যে নিদ্রা ব্যাধি, মনোযোগ ধরে রাখতে অক্ষমতা, মনোযোগ আকর্ষণের অতিরিক্ত প্রবণতা, হঠাৎ মেজাজ হারানো, নির্ভরশীলতা ও ভীতির মাত্রা বাড়ার মতো লক্ষণ দেখা গেছে। ফিলিস্তিনি কিন্ডারগার্টেনের শিশুদের মায়েরা জানায় যে, তাদের সন্তানদের মানসিক, সামাজিক ও আবেগগত কার্যকারিতা মারাত্মকভাবে ক্ষতিগ্রস্ত হয়েছে। 

সাবেত ও তার কয়েকজন সহকর্মী ৩০৯ জন ফিলিস্তিনি প্রাক্‌-বিদ্যালয় শিশুদের আচরণগত ও আবেগগত সমস্যার ওপর গবেষণা করে দেখিয়েছেন যে, যুদ্ধজনিত আঘাতের প্রত্যক্ষ ও পরোক্ষ উভয় ধরনের সংস্পর্শই শিশুদের দুর্বল মানসিক স্বাস্থ্যের ঝুঁকি উল্লেখযোগ্যভাবে বাড়িয়ে দেয়। জাহর ও তার সহকর্মীরা লেবাননের প্রাক্‌-বিদ্যালয় শিশুদের ওপর যুদ্ধের প্রভাব নিয়ে করা এক গবেষণায় দেখেছেন যে, টানা দুই বছর ধরে তীব্র গোলাবর্ষণের মধ্যে বসবাসকারী ৩–৬ বছর বয়সী শিশুদের মধ্যে সেই সকল শিশুর তুলনায় সমস্যা তুলনামূলকভাবে বেশি ছিল, যারা এমন পরিস্থিতিতে বসবাস করে না। ইয়াকটিনের মতে, বৈরুতের গৃহযুদ্ধ চলাকালে বিভিন্ন সামাজিক ও আর্থিক পটভূমির ৪০ জন মা জানান যে, তাদের প্রাক্‌-বিদ্যালয় বয়সী শিশুরা বোমাবর্ষণ ও বিস্ফোরণের ফলে ক্রমশ বেশি উদ্বিগ্ন ও ভীত হয়ে পড়েছিল। একইভাবে, স্কাড ক্ষেপণাস্ত্র হামলার পর বাস্তুচ্যুত ইসরায়েলি প্রাক্‌-বিদ্যালয় শিশুদের মধ্যে আক্রমণাত্মক আচরণ, অতিচঞ্চলতা, প্রতিরোধমূলক মনোভাব ও তীব্র মানসিক চাপ লক্ষ করা যায়। এসব শিশুর সঙ্গে যেসব শিশু বাস্তুচ্যুত হয়নি, তাদের তুলনা করলে দেখা যায় যে, সময়ের সঙ্গে সঙ্গে তাদের মধ্যে উপসর্গের তীব্রতা কিছুটা কমলেও উপসাগরীয় যুদ্ধের পরপর ঝুঁকির যেসব কারণ চিহ্নিত হয়েছিল, সেগুলো যুদ্ধের পাঁচ বছর পরেও শিশুদের ওপর প্রভাব বিস্তার করে চলেছে।

#### বয়স ৬ থেকে ১১ বছর
এই বয়সসীমার শিশুদের মধ্যে সাধারণত যে উপসর্গগুলো দেখা যায়, সেগুলোর মধ্যে উল্লেখযোগ্য হলো: বিরক্তিকর চিন্তা ও ভয়াবহ মানসিক ছবি বারবার মনে আসা, দুঃস্বপ্ন, খাওয়া ও ঘুমের ব্যাঘাত, অবাধ্যতা, খিটখিটে মেজাজ, চরম সামাজিক বিচ্ছিন্নতা, হঠাৎ রেগে যাওয়া, বিশৃঙ্খল আচরণ, অতিচঞ্চল অমনোযোগিতা, অযৌক্তিক ভয়, পশ্চাদমুখী আচরণ, বিষণ্নতা, উদ্বেগ, অপরাধবোধ ও আবেগহীনতা, মাথাব্যথা, বমিভাব এবং দৃষ্টিশক্তি ও শ্রবণসংক্রান্ত সমস্যা। ১১ বছর বয়সের আগেই সংঘটিত আঘাতজনিত কোনো অভিজ্ঞতা পরবর্তী জীবনে ঘটে যাওয়া একই অভিজ্ঞতার তুলনায় প্রায় তিন গুণ বেশি গুরুতর আবেগ ও আচরণগত সমস্যার কারণ হয়ে দাঁড়ায়।

প্যালেস্টিনিয়ান কাউন্সেলিং সেন্টার ও সেভ দ্য চিলড্রেনের মতে, বাড়িঘর ধ্বংসের ছয় মাস পরেও অনেক ফিলিস্তিনি শিশুর মধ্যে সামাজিক বিচ্ছিন্নতা, শারীরিক সমস্যা, উদ্বেগ ও বিষণ্নতা, ব্যথা, শ্বাসপ্রশ্বাসজনিত সমস্যা, মনোযোগের ঘাটতি ও সহিংস আচরণ লক্ষ্য করা  যায়। তারা স্কুলে যেতে ভয় পেত এবং অন্য শিশুদের সঙ্গে সম্পর্ক স্থাপনে সমস্যা অনুভব করত। এছাড়াও তারা নিজেদের অভিভাবকদের প্রতি অতিরিক্ত নির্ভরশীল হয়ে উঠত। ফলে অভিভাবকেরা শিশুদের পড়াশোনায় মনোযোগ দেওয়ার অসক্ষমতার কথা জানান। আল-আমিন ও লিয়াব্রে প্রকাশ করেছেন যে, লেবাননের ৬ থেকে ১২ বছর বয়সী শিশুদের মধ্যে ২৭.৭% শিশু দুর্ঘটনা পরবর্তী মানসিক বৈকল্যের উপসর্গে ভুগেছে। পাশাপাশি তাদের মধ্যে ঘুমের সমস্যা, অস্থিরতা, মনোযোগ ধরে রাখতে অক্ষমতা এবং ২০০৬ সালের লেবানন-ইস্রায়েল যুদ্ধসংক্রান্ত ঘটনাগুলোর প্রতি অতিরিক্ত সংবেদনশীলতা দেখা গেছে। একিভাবে সুদান ও উত্তর উগান্ডার যেসব শিশু তাদের পরিবারের সদস্যদের নির্যাতন ও হত্যাকাণ্ড প্রত্যক্ষ করতে বাধ্য হয়েছিল, তাদের মধ্যে খর্বকায়িতা, দুর্ঘটনা পরবর্তী মানসিক বৈকল্যসহ নানা মানসিক ব্যাধি দেখা গেছে।

### দুর্ঘটনা পরবর্তী মানসিক বৈকল্য
জন্ম থেকে ৮ বছর বয়সের শিশুদের শারীরিক ও মানসিক স্বাস্থ্যের ওপর জরুরি পরিস্থিতি ও সংঘাতের প্রভাব নিয়ে করা গবেষণায় দেখা গেছে, যেখানে প্রাকৃতিক বিপর্যয় ঘটে, সেখানে প্রভাবিত শিশুদের মধ্যে দুর্ঘটনা পরবর্তী মানসিক বৈকল্যের হার ৩ থেকে ৮৭ শতাংশের মধ্যে হয়। তবে দীর্ঘমেয়াদী সংঘাতের পরিবেশে থাকা শিশুদের দুর্ঘটনা পরবর্তী মানসিক বৈকল্যের হার ১৫ থেকে ৫০ শতাংশের মধ্যে পরিবর্তিত হয়, যা ইরান, ইরাক, ইস্রায়েল, কুয়েত, লেবানন, ফিলিস্তিন, রুয়ান্ডা, দক্ষিণ আফ্রিকা ও সুদানের অভিজ্ঞতায় প্রমাণিত হয়েছে।

### প্রতিবন্ধী শিশুদের প্রভাব
জরুরি পরিস্থিতিতে প্রতিবন্ধী শিশুরা সাধারণত সবচেয়ে বেশি ক্ষতিগ্রস্ত হয় এবং অনেক শিশু এমন বিপর্যয়ের সময় নতুন করে প্রতিবন্ধী হয়ে যেতে পারে। সাধারণত প্রতিবন্ধী শিশুরা নিজেদের সহায়ক যন্ত্রপাতি হারানো, পুনর্বাসনমূলক সেবায় প্রবেশাধিকার হারানো এবং কিছু ক্ষেত্রে নিজেদের দেখভালকারী ব্যক্তিকে হারানোর কারণে ক্ষতিগ্রস্ত হতে পারে। এছাড়া প্রতিবন্ধী শিশুর প্রতি নির্যাতন ও সহিংসতার ঝুঁকি সাধারণ শিশুর তুলনায় বেশি থাকে। ইউনিসেফের গবেষণা দেখিয়েছে যে, প্রতিবন্ধী শিশুদের প্রতি সহিংসতা ঘটার হার তাদের অপ্রতিবন্ধী সহপাঠীদের চেয়ে প্রতি বছর অন্তত ১.৭ গুণ বেশি থাকে। সংঘাতপূর্ণ পরিবেশে বসবাসকারী প্রতিবন্ধী বাচ্চারা অন্যান্য শিশুদের তুলনায় অনেক বেশি ঝুঁকিতে থাকে। এ ধরনের শিশুরা শারীরিক, মানসিক ও আবেগীয় সমস্যায় বেশি মাত্রায় ভুগতে পারে। প্রতিবন্ধকতার কারণে জরুরি পরিস্থিতিতে তাদের সমস্যা আরো তীব্র হয়। কারণ তাদের চলাফেরা সীমিত হয় এবং তাদের সাধারণত প্রয়োজনীয় চিকিৎসা ও ওষুধের অভাব থাকে। কখনো কখনো তারা অনাহার ও অপুষ্টিতে ভোগে। এর ফলে তারা সহজেই মানসিক চাপ, উদ্বেগ ও বিষণ্নতাসহ  অন্যান্য আবেগীয় সমস্যায় আক্রান্ত হয়। ইন্টার-এজেন্সি স্ট্যান্ডিং কমিটি (আইএএসসি) বিশেষভাবে উল্লেখ করেছে যে, পূর্ব থেকেই প্রতিবন্ধিকতায় আক্রান্ত শিশুদের ক্ষেত্রে সাধারণ শিশুদের তুলনায় বৈষম্য, শারীরিক বা মানসিক নির্যাতন ও দারিদ্র্যের ঝুঁকি অনেক বেশি থাকে। 

যেসব শিশুদের চলাফেরার সমস্যা, দৃষ্টিশক্তি বা শ্রবণশক্তি সীমিত হয় অথবা বুদ্ধিমত্তা সংক্রান্ত কোনো প্রতিবন্ধকতা রয়েছে, তারা জরুরি পরিস্থিতিতে নিজেদের বিশেষভাবে অসহায় বোধ করতে পারে। উদাহরণস্বরূপ, যদি কোনো দূর্ঘটনা বা সংঘর্ষের কারণে তাদের স্কুল পরিবর্তন করতে হয় অথবা নতুন দৈনন্দিন রুটিন শিখতে হয়, তখন তাদের জন্য মানসিক ও শারীরিক চাপ অনেক বেশি হয়ে যায়। এছাড়াও জরুরি পরিস্থিতিতে স্কুলে পৌঁছানোর পথ দীর্ঘ ও অসুরক্ষিত হয়ে যায়; স্কুলের ভবনগুলোতে পর্যাপ্ত সুবিধা বা বিশেষ সরঞ্জাম থাকে না এবং অনেক সময় শিক্ষকদের ন্যূনতম যোগ্যতা বা প্রশিক্ষণও থাকে না। এসব কারণে প্রতিবন্ধী শিশুদের জন্য প্রাথমিক শিক্ষা প্রতিষ্ঠানগুলোতে ভর্তি হওয়া ও নিয়মিত শিক্ষাপ্রাপ্তি অনেক কঠিন হয়ে পড়ে। 

### লিঙ্গভিত্তিক পার্থক্য
অনেক গবেষণায় দেখা গেছে, ছেলেদের তুলনায় মেয়েরা ঝুঁকিপূর্ণ পরিস্থিতিতে মানসিকভাবে বেশি ক্ষতিগ্রস্ত হতে পারে। উদাহরণস্বরূপ যুদ্ধ, সন্ত্রাস বা বড় ধরনের দুর্ঘটনার মতো ভয়ঙ্কর পরিস্থিতিতে মেয়েদের উদ্বেগ ও মানসিক চাপের মাত্রা ছেলেদের তুলনায় বেশি থাকে। তারা এই ধরনের পরিস্থিতিতে বেশি ঝুঁকিপূর্ণ হিসেবে বিবেচিত হয়। অন্যদিকে এমন পরিস্থিতিতে ছেলেরা আচরণগত সমস্যায় অধিক আক্রান্ত হয়; যেমন আগ্রাসন, অপ্রয়োজনীয় ঝগড়া ও অনিয়ম। কিছু গবেষণায় দেখা গেছে যে, মেয়েদের মধ্যে উদ্বেগ, দুশ্চিন্তা, বিষণ্ণতা ও দুর্ঘটনা পরবর্তী মানসিক বৈকল্যের  উপসর্গ বেশি দেখা যায়; যেমন অযাচিত ভীতি, দুঃস্বপ্ন, সামাজিক বিচ্ছিন্নতা ও মনোযোগে সমস্যা। এর বিপরীতে ছেলেদের মানসিক চাপ সাধারণত শারীরিক ও আচরণগত সমস্যায় পায়; যেমন: ক্ষিপ্রতা ও সহিংস আচরণ। বিশেষ করে প্রাক-বিদ্যালয় পর্যায়ের শিশুদের ক্ষেত্রে এমন কিছু স্থানীয় উদাহরণ পাওয়া গেছে। তুরস্কের সুলতানদাগিতে ভূমিকম্পের পর প্রাক-বিদ্যালয় পর্যায়ের মেয়েদের মধ্যে একই শিক্ষাস্তরের ছেলেদের তুলনায় বেশি সমস্যাজনক আচরণ দেখা গেছে। ভিস্ট, মোসেল্লিন ও মোৎসিসির মতো কিছু গবেষক  উল্লেখ করেছেন যে, অল্লবয়সী শিশু, বিশেষত মেয়েরা যৌন শোষণসহ অন্যান্য শারীরিক বা মানসিক শোষণের প্রতি অধিক সংবেদনশীল হতে পারে। ফিলিস্তিনের প্রেক্ষাপটে গার্বারিনো কোস্তেলে রিপোর্ট করেছেন যে, দীর্ঘমেয়াদি সংঘাতের মধ্যে ছেলেরা মানসিকভাবে মেয়েদের তুলনায় বেশি ক্ষতিগ্রস্ত হয়। তারা শৈশবকালীন সহিংসতা ও সংঘাতের কারণে বেশি মানসিক সমস্যায় আক্রান্ত হয়। আবার মেয়েরা এই ধরনের প্রভাবে কৈশোরে বেশি সংবেদনশীল হয়ে ওঠে। এই রিপোর্ট মতে, ছেলেদের মধ্যে শৈশবে এবং মেয়েদের মধ্যে কৈশোরে ভয়, উদ্বেগ ও মানসিক চাপের প্রভাবে বেশি দেখা যায়।

এই গবেষণার ফলাফলে দেখা যায় যে, পুনর্বাসনের ক্ষেত্রে ছেলেরা মেয়েদের তুলনায় বেশি সময় নেয়। এমনকি তারা অধিক আগ্রাসন, সামাজিকতাবিরোধীতা ও সহিংস আচরণ প্রদর্শন করতে পারে। অন্যদিকে মেয়েরা মানসিকভাবে বেশি কষ্ট ভোগ করলেও তারা নিজেদের আবেগ এবং দুঃখ-কষ্ট কথার মাধ্যমে প্রকাশ করার ক্ষেত্রে তুলনামূলকভাবে বেশি সক্ষম, যা তাদের অভ্যন্তরীণ মানসিক চাপ কমাতে সাহায্য করতে পারে।

### শিক্ষাক্ষেত্রে প্রভাব
পৃথিবীর সংঘাতপ্রবণ দেশগুলোতে প্রাথমিক বিদ্যালয়ের বয়সের প্রায় ২১.৫ মিলিয়ন শিশু স্কুলে যায় না। সাম্প্রতিক দশকের গবেষণায় দেখা যায় যে, বিদ্যালয়ের বাইরে থাকা শিশুদের সংখ্যা ক্রমেই সংঘাতপ্রবণ দেশসমূহে কেন্দ্রীভূত হয়েছে। উদাহরণস্বরূপ, ২০০০ সালে এই দেশগুলোর শিশুদের মধ্যে বিদ্যালয়ের বাইরে থাকা শিশুর অনুপাত ছিল ২৯%, যা ২০১৪ সালে বৃদ্ধি পেয়ে ৩৫%-এ পৌঁছেছে। বিশেষত উত্তর আফ্রিকা ও পশ্চিম এশিয়ায় এই অনুপাত অনেক বেশি, যা ৬৩% থেকে ৯১%-এ উঠে এসেছে। এটি প্রমাণ করে, দীর্ঘস্থায়ী সংঘর্ষ ও অশান্ত পরিস্থিতি শিশুদের শিক্ষা গ্রহণের সুযোগে বড় ধরনের প্রভাব ফেলে। 

মানসম্পন্ন শিক্ষা শিশুদের মানসিক ও সামাজিক বিকাশের জন্য অত্যন্ত গুরুত্বপূর্ণ। এটি শিশুদের মধ্যে স্বাভাবিকতা ও স্থায়িত্বের অনুভূতি তৈরি করে; দৈনন্দিন জীবনে নিয়মকানুন বজায় রাখতে সহায়তা করে এবং ভবিষ্যতের প্রতি আশা ও আত্মবিশ্বাস জোগায়। শিশুরা যখন স্কুলে যায়, তখন তারা সেখানে কেবল পড়াশোনাই করে না, বরং সামাজিকীকরণ, বন্ধুত্ব গঠন ও মানসিক চাপ কমানোর সুযোগও পায়। ফলে শিক্ষা শিশুদের মানসিক এবং ক্ষতিগ্রস্ত আবেগের বিরুদ্ধে সুরক্ষাকবচ হিসেবে কাজ করে। তবে, জরুরি পরিস্থিতি ও সংঘর্ষ শিক্ষার মানকে ক্ষুণ্ণ করে। অস্থিরতা ও সংঘর্ষের কারণে স্কুলগুলোতে প্রয়োজনীয় শিক্ষাসামগ্রী, পাঠ্যপুস্তক ও প্রশিক্ষিত শিক্ষক ও কর্মীর ঘাটতি দেখা দেয়, যার ফলে শিশুদের প্রাথমিক ও মানসম্মত শিক্ষার সুযোগ সীমিত হয়ে যায়। অনেক সময় বিদ্যালয় সরাসরি হামলার লক্ষ্যবস্তু হয়ে ধ্বংস হয়ে যায় এবং বিপজ্জনক পরিস্থিতির কারণে অনেক স্কুল বন্ধ হয়ে যায়। এতে ছোট শিশুদের শেখানো ও নিরাপদ পরিবেশে সামাজিকীকরণের সুযোগ লোপ পায়। শিশুরা এমন পরিবেশ থেকে বঞ্চিত হয়, যেখানে তারা নিয়মিত রুটিন মেনে চলা, নিরাপত্তা অনুভব করা ও আত্মবিশ্বাসের সঙ্গে শেখার অভিজ্ঞতা লাভ করতে পারে। সংঘাত কেবল শিশুদের স্কুলগমন ও পাঠ্যাভ্যাসেই নয়; বরং এটি তাদের মানসিক স্থিতিশীলতা, সামাজিক সক্ষমতা এবং ভবিষ্যতের সম্ভাবনাকে সরাসরি প্রভাবিত করে।

যেসব ছোট শিশু জরুরি পরিস্থিতি ও সংঘাতপূর্ণ অঞ্চলে বসবাস করে, তাদের প্রাথমিক বিদ্যালয়ে ভর্তির সম্ভাবনা অনেক কম থাকে এবং তাদের মধ্যে বিদ্যালয় ত্যাগের হার তুলনামূলকভাবে বেশি হয়। উদাহরণস্বরূপ বলা যায়, দরিদ্র ও সংঘাতপ্রবণ দেশসমূহে প্রাথমিক বিদ্যালয় সম্পন্ন করার হার প্রায় ৬৫ শতাংশ, যেখানে সহিংসতামুক্ত অন্যান্য দরিদ্র দেশে এই হার প্রায় ৮৬ শতাংশ। এতে স্পষ্ট বোঝা যায় যে, সংঘাতপ্রবণ ও ঝুঁকিপূর্ণ পরিস্থিতিতে শিশুদের একটি বড় অংশ প্রাথমিক শিক্ষা শেষ করতে সক্ষম হয় না, যা তাদের শিক্ষাগত ভিত্তি দুর্বল করে দেয়। ২০০০ সালের ইউনিসেফ "এমআইসিএস" (মাল্টিপল ইন্ডিকেটর ক্লাস্টার সার্ভে) রিপোর্ট অনুযায়ী ইরাকের উদাহরণে দেখা যায়, আনুষ্ঠানিক শিক্ষাব্যবস্থায় প্রাথমিক শিশু উন্নয়ন কর্মসূচির অভাব রয়েছে। রিপোর্টে দেখা যায় যে, ৩৬ থেকে ৫৯ মাস বয়সী শিশুদের মধ্যে মাত্র ৩.৭ শতাংশ শিশু নার্সারি ও কিন্ডার গার্টেনে ভর্তি ছিল। প্রাথমিক শিক্ষা কর্মসূচিতে শিশু ভর্তির এই নিম্নহার তাদের জন্য একটি নিরাপদ, সৃজনশীল এবং সংবেদনশীল পরিবেশ পাওয়ার সুযোগকে সীমিত করে। ফলে শিশুরা মানসিক চাপ ও উদ্বেগ মুক্ত হওয়ার সুযোগ থেকে বঞ্চিত হয়। প্রাথমিক শিক্ষা হলো এমন একটি স্থান, যেখানে শিশুরা সাধারণত লেখাপড়া ও খেলাধুলার মাধ্যমে সামাজিকীকরণ, সমন্বয়মূলক চিন্তাভাবনা, সমস্যা সমাধান করার দক্ষতা ও মানসিক চাপ মোকাবেলার কৌশল শিখতে পারে। কিন্তু এই সুযোগ না পেলে তাদের মানসিক এবং সামাজিক বিকাশ বাধাগ্রস্ত হয়। অধিকন্তু, চলমান সংঘাত ও জরুরি পরিস্থিতিতে শিশুদের মধ্যে নানা ধরনের মানসিক ও আচরণগত সমস্যা দেখা দিতে পারে। গবেষণায় দেখা গেছে যে, এসব সমস্যা এককভাবে নয়, বরং একাধিক রূপে একসাথেই প্রকাশ পায়, যা সাধারণত মানসিক আঘাতের সঙ্গে গভীরভাবে সম্পর্কিত থাকে। এসব সমস্যার মধ্যে উল্লেখযোগ্য হল: মনোযোগের ঘাটতি ও অতিরিক্ত চঞ্চলতা, যার কারণে শিশুদের ঘুম, মনোযোগ ও শিখন প্রক্রিয়ায় সমস্যা দেখা দেয়; প্রাতিষ্ঠানিক সাফল্য হ্রাস, যার কারণে শিশুদের বিদ্যালয়ে পড়াশোনা চালিয়ে যাওয়া ও নতুন তথ্য শিখতে অনাগ্রহ সৃষ্টি হয়; আচরণগত সমস্যা, যার কারণে অন্য শিশু ও প্রাপ্তবয়স্কদের সঙ্গে সংঘাত, মন্দ আচরণ ও অনিয়ম দেখা দেয় এবং এর ফলে তারা সহপাঠীদের থেকে পরপীড়ন ও নিপীড়নের শিকার হয়; অপ্রতিরোধী আচরণ, যার কারণে প্রাপ্তবয়স্কের নির্দেশ না মানা, জোরালো বিরোধ ও রাগপ্রবণতা দেখা যায়; আচরণগত ব্যাধি, যা নিয়মভঙ্গ ও হিংস্র আচরণের মতো বিষয়ের জন্ম দেয়; অযথা ভীতি, যার ফলে অতিরিক্ত ভয়, নিরাপদ পরিবেশেও অনিরাপদ বোধ ইত্যাদি ব্যাধি দেখা দেয়; নেতিবাচক মনোভাব, যার ফলে বন্ধু, পরিবার ও শিক্ষকদের সঙ্গে সম্পর্ক খারাপ হয়ে যায়। এসব সমস্যা শিশুদের সামাজিক, মানসিক ও শারীরিক বিকাশকে দীর্ঘমেয়াদি প্রভাবিত করতে পারে। শিশুদের অভ্যন্তরীণ চাপ ও উদ্বেগ শুধুমাত্র শিক্ষাগত ক্ষেত্রেই প্রভাব ফেলে না, বরং তাদের আত্মসম্মান, মানসিক স্থিতিশীলতা, সামাজিক যোগ্যতা ও ভবিষ্যত কর্মজীবনে প্রভাব বিস্তার করতে পারে।

ইথিওপিয়ায় ইয়াং লাইভসের ডাটা ব্যবহার করে পরিচালিত এক গবেষণায় দেখা গেছে যে, এমন পরিবেশে জন্মগ্রহণ করা ছোট শিশুদের মধ্যে যাদের মা মারা গিয়েছেন, তারা শিক্ষাজীবনে বিশেষভাবে পিছিয়ে থাকে। এই শিশুদের স্কুলে ভর্তি হওয়ার সম্ভাবনা সাধারণ শিশুদের তুলনায় প্রায় ২০ শতাংশ কম; লিখতে শেখার সম্ভাবনা ২১ শতাংশ কম এবং পড়তে সক্ষম হওয়ার সম্ভাবনা প্রায় ২৭ শতাংশ কম।  মায়ের মৃত্যু শিশুদের শিক্ষা অর্জনে উল্লেখযোগ্য বাধা সৃষ্টি করে। এছাড়াও ডিবডালের গবেষণায় দেখা গেছে যে, বসনিয়ায় যুদ্ধ-প্রভাবিত ৫ থেকে ৬ বছর বয়সী শিশুদের জ্ঞানগত সক্ষমতা; যেমন নতুন তথ্য মনে রাখা, যুক্তি-তর্কের দক্ষতা ও সমস্যা সমাধানের ক্ষমতা ইত্যাদি অন্যান্য সাধারণ শিশুর তুলনায় অনেক কম থাকে। একিভাবে ফিলিস্তিনের প্রাক্‌-বিদ্যালয় ও প্রাথমিক বিদ্যালয়ের শিশুদের মধ্যে যারা যুদ্ধের কারণে শারীরিক আঘাতের সম্মুখীন হয়েছে, তাদের মনোযোগ ধরে রাখা ও চিন্তা-ভাবনার ক্ষমতা যথাযথভাবে বিকশিত হয়নি। একটি গবেষণায় দেখা গেছে, গুরুতর মানসিক আঘাত শিশুদের মনোযোগ ও উদ্দীপনা কমিয়ে দেয় এবং তাদের সমস্যা সমাধানের কৌশলগুলো সীমিত করে দেয়। শিশুদের মস্তিষ্কের জটিল জ্ঞানগত প্রক্রিয়া; যেমন সমস্যা চিহ্নিত করা, বিভিন্ন বিকল্প বিবেচনা করা ও উপযুক্ত সিদ্ধান্ত নেওয়া ইত্যাদি ভয়, হতাশা এবং মানসিক চাপের কারণে বাধাপ্রাপ্ত হয়। যেহেতু শারীরিক ও মানসিক স্বাস্থ্য সরাসরি ভাষা ও জ্ঞানগত বিকাশের সঙ্গে যুক্ত, তাই এটি স্পষ্ট যে,  সহিংস সংঘাত ও গুরুতর আঘাত শিশুদের শিক্ষা, ভাষা ও জ্ঞানগত বিকাশের ওপর নেতিবাচক প্রভাব ফেলে। এমন পরিস্থিতিতে শিশুরা কেবলমাত্র স্কুলে শিখতে ব্যর্থ হয় না, বরং তাদের মনোযোগ, আগ্রহ, চিন্তাশক্তি এবং সমস্যা সমাধানের দক্ষতা দীর্ঘমেয়াদে ক্ষতিগ্রস্ত হয়।

## সহায়তা
শৈশবকালীন যত্ন ও শিক্ষা (আর্লি চাইল্ডহুড কেয়ার এ্যান্ড এডুকেশন; ইসিসিই) হল একটি বহুমুখী ক্ষেত্র, যা শিশুদের সব ধরনের চাহিদাকে একত্রে পূরণের কথা বিবেচনা করে। জরুরি অবস্থায় ইসিসিই-সংক্রান্ত সহায়ক সেবা শিশুদের বিভিন্ন ক্ষেত্রে দরকারি সহায়তা প্রদান করতে পারে; যেমন: গর্ভকালীন যত্ন, টিকা প্রদান, পুষ্টি, প্রাথমিক শিক্ষা, মানসিক ও সামাজিক সহায়তা এবং সাম্প্রদায়িক সংযুক্তি। স্বাস্থ্য ও পুষ্টি, পানি ও পরিচ্ছন্নতা, প্রাথমিক শিক্ষা, মানসিক স্বাস্থ্য ও সুরক্ষা ইত্যাদি সেবার সমন্বিত উদ্যোগ শিশুদের নিরাপদ ও সুস্থভাবে বড় হওয়ার জন্য বিশেষভাবে গুরুত্বপূর্ণ, বিশেষ করে যখন তারা বিপর্যয় বা সংঘর্ষপূর্ণ পরিবেশে বসবাস করে।

বিভিন্ন আনুষ্ঠানিক ও অনানুষ্ঠানিক শিক্ষামূলক প্রোগ্রাম ও পরিকল্পনা সংঘাতপূর্ণ অঞ্চলে থাকা ছোট শিশুদের কল্যাণ ও মানসিক সুস্থতা পুনরুদ্ধারে অত্যন্ত কার্যকর প্রমাণিত হয়েছে। বিশেষত শিশু বান্ধব স্থান সম্পর্কিত কর্মসূচিগুলো শিশুদের জন্য স্বাভাবিক পরিবেশ তৈরি করতে সাহায্য করে এবং তাদের জরুরি পরিস্থিতির ফলে সৃষ্ট চাপ মোকাবেলা করার দক্ষতা ও মানসিক স্থিরতা গড়ে তুলতে গুরুত্বপূর্ণ ভূমিকা পালন করে। শিশু বান্ধব স্থান মূলত এমন পরিবেশ তৈরি করে, যেখানে শিশুরা সাধারণত নিরাপদ ও সুরক্ষিতভাবে বেড়ে ওঠার সুযোগ পায়। এছাড়া এসব স্থান শিশুদের সামাজিক দক্ষতা ও ক্ষমতা বিকাশে গুরুত্বপূর্ণ ভূমিকা পালন করে। উদাহরণস্বরূপ, এসব স্থানে তারা অন্য শিশুদের সঙ্গে মেলামেশার মাধ্যমে ভাবনা ভাগাভাগি করা, সহযোগিতা করা, ধৈর্য ধারণ করা ও অন্যের অনুভূতিকে বোঝার মতো সামাজিক গুণাবলী শেখে। শিশু বান্ধব স্থান কেবল সামাজিক দক্ষতা শেখাতেই সীমাবদ্ধ নয়; বরং তা শিশুদের জন্য তাদের চারপাশের পরিবেশে থাকা ঝুঁকিগুলি সনাক্ত করা এবং সেসব থেকে নিজেদের রক্ষা করার উপায় শেখার সুযোগও দেয়। এছাড়া, এসব স্থান শিশুদের বিভিন্ন দক্ষতা যেমন; পঠন-পাঠন, গণিত, সৃজনশীল চিন্তাভাবনা, সমস্যা সমাধানের ক্ষমতা ও অহিংস উপায়ে দ্বন্দ্ব সমাধানের কৌশল শেখার ক্ষেত্র হিসেবে কাজ করে। এছাড়াও শিশু বান্ধব স্থানগুলো শিশুদের চাহিদা অনুযায়ী সম্প্রদায়কে সংগঠিত ও সচেতন করার একটি কার্যকর মাধ্যম হিসেবেও বিবেচিত হয়। এটি কেবল শিশুদের মধ্যেই নয়; বরং পুরো সম্প্রদায়ের মধ্যেও ইতিবাচক প্রভাব ফেলে। কারণ বাবা-মা, শিক্ষক ও স্থানীয় জনগণ শিশুদের অধিকার ও সুরক্ষার বিষয়গুলি সম্পর্কে আরো সচেতন হয়। শিশু সুরক্ষার জন্য সম্প্রদায়ভিত্তিক ব্যবস্থা শক্তিশালী করার লক্ষ্যকে সামনে রেখে "ক্রিশ্চিয়ান চিলড্রেনস ফান্ড" এই ধরনের শিশু বান্ধব স্থান স্থাপনের উদ্যোগ নিয়েছে। এই উদ্যোগের মাধ্যমে তারা শিশুদের মানসিক ও সামাজিক উন্নয়ন, নিরাপত্তা ও তাদের অধিকার রক্ষায় গুরুত্বপূর্ণ অবদান রাখছে। 

উগান্ডার উনিয়ামা শিবিরে অভ্যন্তরীণভাবে বাস্তুচ্যুত ছোট ছোট শিশুদের জন্য তিনটি কেন্দ্র প্রতিষ্ঠা করা হয়েছিল, যা বিশেষভাবে ৩ থেকে ৬ বছর বয়সের শিশুদের জন্যে তৈরি করা হয়। এসব কেন্দ্রে শিশুদের নিরাপদ পরিবেশ নিশ্চিত করা হতো এবং প্রাপ্তবয়স্করা নিয়মিত তাদের তত্ত্বাবধানে থাকতেন, যাতে শিশুরা তাদের দৈনন্দিন কার্যক্রম স্বাচ্ছন্দ্যে করতে পারে; খেলাধুলা ও সামাজিক কার্যক্রমের মাধ্যমে মানসিক সুরক্ষা পায় এবং যুদ্ধজনিত মানসিক আঘাতের প্রভাব কমাতে সাহায্য পায়। একইভাবে ওয়ার চাইল্ড উত্তর লেবাননের বিভিন্ন স্কুলে ছয়টির মতো ‘নিরাপদ স্থান’ তৈরি করেছিল। এসব স্থান বিশেষভাবে স্থানচ্যুত সিরীয় শিশুদের জন্য নির্মিত হয়েছিল। এখানে শিশুরা শিল্পচর্চা, চিত্রাঙ্কন ও সঙ্গীত থেরাপির মাধ্যমে তাদের অভিব্যক্তি প্রকাশ করতে সক্ষম হত। প্রশিক্ষিত পরামর্শদাতারা শিশুদের আবেগ, ভয় ও উদ্বেগ সুস্থভাবে প্রকাশ করতে সহায়তা করতেন, যা শিশুদের মানসিক সুস্থতা ও পুনর্বাসনে গুরুত্বপূর্ণ ভূমিকা রাখে। বিভিন্ন গবেষণায় দেখা গেছে যে, যারা এই ধরনের মানসম্মত শিক্ষামূলক কর্মসূচি ও সৃজনশীল কার্যক্রমে অংশগ্রহণ করেছে, তাদের ঝুঁকি সংক্রান্ত অনেক ধারণা থাকে। তারা নিজেদের আশেপাশের বিপদ ও ঝুঁকি সম্পর্কে আরো সচেতন হয়। এছাড়াও তাদের মধ্যে ভয়ের মাত্রা কম থাকে এবং তারা বাস্তবসম্মতভাবেই ঝুঁকি মূল্যায়ন করতে সক্ষম হয়। এই ধরনের শিক্ষামূলক কর্মসূচিতে অংশগ্রহণ আক্রান্ত শিশুদের মানসিক দৃঢ়তা বৃদ্ধি করে এবং তাদের আত্মবিশ্বাস বাড়ায়। 

এই ধরনের সংঘর্ষপূর্ণ ও অস্থির পরিস্থিতিতে ছোট শিশু ও তাদের পরিবারদের জন্য মানসিক ও সামাজিক সহায়তা প্রদানে "হস্তক্ষেপমূলক কর্মসূচি" অত্যন্ত গুরুত্বপূর্ণ ভূমিকা পালন করে। এই ধরনের কর্মসূচি শিশুদের মানসিক চাপ এবং আতঙ্ক কমাতে সাহায্য করে, বিশেষ করে তারা যখন সহিংস পরিস্থিতিতে সরাসরি বা পরোক্ষভাবে আক্রান্ত হয়। এতে শিশুদের মানসিক সুস্থতা ও নিরাপত্তা নিশ্চিত করতে বিভিন্ন পদ্ধতি অবলম্বন করা হয়। উদাহরণস্বরূপ গল্প বলা, গান গাওয়া, দড়ি লাফ, অভিনয় খেলা , দলগত খেলাধুলা ও লেখালেখি অনুশীলনের মতো কার্যক্রম শিশুদের মানসিক চাপ কমানো এবং তাদের আবেগ প্রকাশের উপায় উন্নত করতে গুরুত্বপূর্ণ ভূমিকা পালন করে। সিরিয়ার লিয়নের ৮ থেকে ১৮ বছর বয়সী শিশুদের মধ্যে এই ধরনের কার্যক্রম বাস্তবায়নের ফলে তাদের সহিংসতার ফলে সৃষ্ট মানসিক চাপ উল্লেখযোগ্যভাবে হ্রাস পেয়েছে। সেইসঙ্গে ইরিত্রিয়া ও সিরিয়ার লিয়নে বিভিন্ন গবেষণায় দেখা গেছে যে, এমন কর্মসূচি শিশুদের মানসিক ও সামাজিক কল্যাণের উন্নয়নে গুরুত্বপূর্ণ অবদান রাখে। এই ধরনের শিক্ষামূলক প্রোগ্রাম শিশুদের শেখার আগ্রহ বাড়ায়; সামাজিক সম্পর্ক দৃঢ় করে এবং তাদের দৈনন্দিন জীবনের সমস্যা মোকাবেলার ক্ষেত্রে আত্মবিশ্বাস বৃদ্ধি করে। আফগানিস্তানে শিশু ও কিশোর -কিশোরীরা বিভিন্ন গঠনমূলক কার্যক্রমে অংশগ্রহণ করার মাধ্যমে স্থায়িত্ববোধ ও নিরাপত্তার অনুভূতি অর্জন করেছে। সেসব কার্যক্রমের মধ্যে চিত্রকলা, গল্প বলা ও খেলাধুলাও অন্তর্ভুক্ত ছিল, যা দেশের নিরাপদ ও নিরপেক্ষ স্থানগুলোতে অনুষ্ঠিত হতো। এই ধরনের কার্যক্রম শিশুদের আবেগ, ভয় ও অভিজ্ঞতা সুস্থভাবে প্রকাশ করতে সহায়তা করেছে। এছাড়াও, এটি শিশুদের মানসিক দৃঢ়তা গড়ে তুলতে এবং সমাজের মধ্যে পুনর্মিলন ও সহযোগিতার ধারণা বিকাশেও সহায়ক প্রমাণিত হয়েছে। 

## আরো দেখুন

* সামরিক বাহিনীতে শিশুদের ইতিহাস
* শিশু অধিকার
* শিশু অধিকার আন্দোলন
* শিশু অধিকার সনদ
* শিশু দাসত্ব
* শিশুশ্রম
* শিশুশ্রমের সবচেয়ে খারাপ রূপ সম্মেলন

* শিশু পাচার
* শিশু বিক্রয়
* শিশু লন্ডারিং

* শিশু অধিকারবিষয়ক কনভেনশন
* রোম সংবিধি
* শিশুশ্রমের সবচেয়ে খারাপ রূপ সম্মেলন
* শিশুশ্রমের সবচেয়ে খারাপ রূপ নিরসনে কর্মসূচি

## তথ্যসূত্র

বিষয়শ্রেণী:শিশু
বিষয়শ্রেণী:শিশু অধিকার
বিষয়শ্রেণী:শিশু নিরাপত্তা
বিষয়শ্রেণী:শিশুতোষ সমাজকল্যাণ
বিষয়শ্রেণী:জরুরি অবস্থাকালীন ব্যবস্থাপনা
বিষয়শ্রেণী:মানবিক সাহায্য

**নির্দেশনা:**

* 
*